روسیا اوردوسونون اوکراینانین سومی ویلایتی‌نین اوختیرکا شهرینده‌کی حربی حیسه‌یه راکت هوجومو نتیجه‌سینده 70-ا یاخین عسگر هلاک اولوب.
سومی والیسی دیمیترو ژیویتسکی اؤزونون شخصی "تلگرام" حسابیندا اوختیرکا شهرینده‌کی حربی حیسه‌نین روسیا اوردوسو طرفیندن وورولدوغونو، هوجومدا 70-ا یاخین اوکراینا‌لی عسگرین هلاک اولدوغونو بیلدیریب.
والی قئید ائدیب کی، قروپ‌لار و کؤنول‌لولر حربی حیسه‌نین داغینتی‌لاری آلتیندا آختاریش-قورتارما ایشلری آپاریرلار.
شهرده چوخ‌لو سایدا روس عسگری‌نین جسدی نین اولدوغونو بیلدیرن والی بو جسدلری توپلایا‌راق اولوسلار آراسی قیزیل خاچ تشکیلاتینا تحویل وئردیک‌لرینی قئید ائدیب.
روسیا اوردوسونون اوکراینانین خارکوو والی سینه راکت هوجومو نتیجه‌سینده 7 سیویل حیاتینی ایتیریب.
خارکوو والیسی اوله سینیهوبوو شخصی "تلگرام" حسابیندان وئردیگی آچیقلامادا، ایلک تثبیت‌لره گؤره هوجومدا 7 سیویل هلاک اولدوغونو، بیری اوشاق اولماقلا 24 نفرین یارالاندیغینی بیلدیریب. والی بیان ائدیب کی، روسیا اوردوسو خارکوودا سیویل اهالینی و سیویل آلت یاپینی وحشیجه‌سینه محو ائدیب.
اوکراینا فوق العاده حال‌لار خیدمتیندن وئریلن آچیقلامادا بو گون (2 مارس) سحر ساعات‌لاریندا روسیا اوردوسونون حیاتا کئچیردیگی راکت هوجومونون والی لیک بیناسی‌نین یئرلشدیگی آزادلیق میدانینا و اطراف‌داکی دیگر تیکی‌لی‌لره جدی زیان ووردوغو بیلدیریلیب. روسیا طیاره‌لری‌نین بومبالانماسی نتیجه‌سینده بیر یاشاییش بیناسی‌نین تامامیله داغیلدیغی و چوخ سایدا اینسانین داغینتی‌لار آلتیندا قالدیغی آچیقلانیب.
اوکراینا پرزیدنتی ولادیمیر زلنسکی خارکووا هوجومون حربی جینایت اولدوغونو بیلدیریب.
"بو، روسیانین دؤولت ترورودور. روسیا ترورچو دؤولت‌دیر. من بوتون دونیانی بو حدسیز هوجوما تاثیرلی و چئویک رئاکسیا وئرمه‌یه و روسیانین دؤولت ترورو تؤرتدیگینی اعتراف ائتمه‌یه چاغیریرام. بیز ترورچولارین اولوسلار آراسی محکمه‌لرده جاواب وئرمه‌لرینی طلب ائدیریک" دئییب.
مارسین 1-ی تاریخینده گئجه روسیا عسگرلری‌نین پایتاخت کیئو‌-ده‌کی تلویزیون قولله‌سینه هوجومو نتیجه‌سینده 5 نفر حیاتینی ایتیریب، 5 نفر ایسه یارالانیب.
اوکراینا فوق العاده حال‌لار خیدمتی‌نین وئردیگی معلوماتا گؤره، شوچنکو شهرینده‌کی تلویزیون قولله‌سی وورولوب.
ایلک تثبیت‌لره گؤره، هوجومدا 5 نفر حیاتینی ایتیریب، 5 نفر ایسه یارالانیب.
زلنسکی همچنین توییتر حسابیندا روسیانین نازی لر طرفیندن یهودی‌لرین قیرغینی‌نین سمبولو اولان بابی یار عابده‌سینه هوجومو نتیجه‌سینده ان آزی 5 نفرین اؤلدوگونو بیلدیریب، "تاریخ تکرارلانیر" دئییب.
روسیا ساوونما ناظیرلیگی ده روسیا اوردوسونون اوکراینانین خرسون شهرینه نظارتی اله کئچیردیگینی آچیقلاییب.
روسیا حربی بیرلشمه‌لری‌نین اوکراینادا 1502 حربی آلت یاپی تاسیس‌ینی محو ائتدیگینی بیلدیرن ساوونما ناظیرلیگی‌نین مطبوعات کاتیبی ایگور کوناشنکوو اوکراینا اوردوسونا مخصوص 472 تانک و زیره لی آراج، 63 چوخ‌لوله‌لی راکت لر، 206 توپ و 336 خصوصی عسگری آراجین محو ائدیلدیگینی بیلدیریب.
کوناشنکوو بیان ائدیب کی، اوکراینا کشفیاتی‌نین تکنولوژی تاسیس لری و کیئو‌‌ده‌کی 72-جی باش پسیکولوژی خصوصی عملیات مرکزی یوکسک دقیق‌لیک‌لی سلاح‌لارلا وورولوب. کیئو‌‌ده‌کی تلویزیون گولله سی ضررسیزلشدیریلیب.
کوناشنکوو توکماک و واسیلیفکا قصبه‌لرینه نظارت ائدیلدیگینی قئید ائده‌رک، "خرسون شهری نظارته گؤتورولوب. ویلایت رهبرلیگی ایله روسیا اوردوسو آراسیندا شهرده سوسیال آلت یاپی لارین ایشله‌مه‌یه داوام ائتدیریلمه‌سی ایله باغلی دانیشیق‌لار داوام ائدیر" دئییب.
خاطیرلاداق کی، فوریه‌نین 24-ده روسیا قوشون‌لاری اوکراینایا هوجوم باشلادیب.
